b'\n_START_ARTICLE_\n30 Rock\n_START_SECTION_\nProdukcija\n_START_PARAGRAPH_\n2002\xc2\xa0m. Tina Fey buvo pagrindin\xc4\x97 televizijos \xc5\xa1ou \xe2\x80\x9eSaturday Night Live\xe2\x80\x9c scenarist\xc4\x97 ir aktor\xc4\x97. Tais metais ji pirm\xc4\x85 kart\xc4\x85 u\xc5\xbesimin\xc4\x97 apie naujo serialo id\xc4\x97j\xc4\x85. Tuo metu tai tur\xc4\x97jo b\xc5\xabti situacij\xc5\xb3 komedija apie kabelin\xc4\x97s televizijos naujien\xc5\xb3 laid\xc4\x85._NEWLINE_Kiek v\xc4\x97liau id\xc4\x97ja buvo pakeista, serialas tapo labiau pana\xc5\xa1us \xc4\xaf SNL. Kai serialas buvo pasi\xc5\xablytas patekimui \xc4\xaf eter\xc4\xaf dar kart\xc4\x85, NBC prezidentas Kevin Reilly nurod\xc4\x97, kad serialas tur\xc4\x97t\xc5\xb3 b\xc5\xabt\xc5\xb3 prad\xc4\x97tas rodyti 2005\xe2\x80\x932006\xc2\xa0m. televizijos sezono metu. Dar prie\xc5\xa1 pasira\xc5\xa1ant sutar\xc4\xaf keli televizijos prodiuseriai prad\xc4\x97jo nuog\xc4\x85stauti, kad Tinos Fey pasitraukimas i\xc5\xa1 SNL neigiamai paveiks laidos reitingus. 2003\xc2\xa0m. gegu\xc5\xbe\xc4\x99 kontraktas vis d\xc4\x97lto galiausiai buvo pasira\xc5\xa1ytas. Tina Fey \xc4\xafsipareigojo likti SNL bent iki 2005\xc2\xa0m. sezono pabaigos ir prad\xc4\x97ti kurti nauj\xc4\x85j\xc4\xaf serial\xc4\x85, prodiusuojam\xc4\x85 kompanij\xc5\xb3 \xe2\x80\x9eBroadway Video\xe2\x80\x9c ir \xe2\x80\x9eNBC Universal\xe2\x80\x9c. Serialo filmavimas buvo kiek atid\xc4\x97tas d\xc4\x97l Tinos Fey n\xc4\x97\xc5\xa1tumo._NEWLINE_2005\xc2\xa0m., bandom\xc5\xb3j\xc5\xb3 serialo filmavim\xc5\xb3 metu, komedija dar netur\xc4\x97jo pavadinimo, tod\xc4\x97l buvo vadinama \xe2\x80\x9eTinos Fey projektu\xe2\x80\x9c. Serialo id\xc4\x97ja buvo galutinai suformuota, o 2006\xc2\xa0m. gegu\xc5\xbe\xc4\x97s 15 d. NBC oficialiai patvirtino nauj\xc4\x85j\xc4\xaf serial\xc4\x85 pavadinimu \xe2\x80\x9e30 Rock\xe2\x80\x9c ir u\xc5\xbesak\xc4\x97 ma\xc5\xbeiausiai 13 serij\xc5\xb3._NEWLINE_Prie\xc5\xa1 serialo premjer\xc4\x85 buvo min\xc4\x8di\xc5\xb3 fiktyv\xc5\xb3 televizijos \xc5\xa1ou \xe2\x80\x9eTGS with Tracy Jordan\xe2\x80\x9c (vaizduojam\xc4\x85 seriale) rodyti internete, bet v\xc4\x97liau \xc5\xa1ios id\xc4\x97jos buvo atsisakyta._NEWLINE_Serialas buvo filmuojamas daugiausiai \xe2\x80\x9eSilvercup\xe2\x80\x9c studijose, esan\xc4\x8diose Kvinse, viename i\xc5\xa1 Niujorko rajon\xc5\xb3. Dvi serijos, kurios buvo transliuotos tiesioginio eterio metu, filmuotos Manhentene. Dalis serialo scen\xc5\xb3 (kai veiksmas daugiausiai vyksta lauke) filmuotos \xc4\xafvairiose Niujorko vietose, daugiausiai aplinkui \xe2\x80\x9eRockefeller Plaza\xe2\x80\x9c pastatus._NEWLINE_Muzika, skambanti seriale, yra daugiausiai d\xc5\xbeiazo stiliaus, atliekama klarnetu, saksofonu ar \xc4\xafvairias styginiais instrumentais. Pagrindines dainas ir \xc4\xafvairias melodijas serialui suk\xc5\xabr\xc4\x97 kompozitorius Jeff Richmond, kuris yra ir serialo k\xc5\xabr\xc4\x97jos Tinos Fey vyras. I\xc5\xa1 viso seriale yra septynios originalios dainos, i\xc5\xa1 kuri\xc5\xb3 penkias atliko Jane Krakowski, vien\xc4\x85 Tina Fey su Jason Sudeikis ir vien\xc4\x85 Tracy Morgan. Seriale yra perdainuotos ir kelios garsios dainos, \xc4\xafskaitant \xe2\x80\x9eMidnight Train to Georgia\xe2\x80\x9c ir \xe2\x80\x9eWe Are the World\xe2\x80\x9c (pastar\xc4\x85j\xc4\x85 dain\xc4\x85 tre\xc4\x8diojo sezono paskutin\xc4\x97je serijoje \xe2\x80\x9eKidney Now!\xe2\x80\x9c atliko daug \xc4\xafvairi\xc5\xb3 garsi\xc5\xb3 daininink\xc5\xb3).\n_START_SECTION_\nPagrindiniai persona\xc5\xbeai\n_START_PARAGRAPH_\nElizabeth Miervaldis \xe2\x80\x9eLiz\xe2\x80\x9c Lemon (Tina Fey)\xc2\xa0\xe2\x80\x93 serialo protagonist\xc4\x97, pagrindin\xc4\x97 \xe2\x80\x9eTGS with Tracy Jordan\xe2\x80\x9c scenarist\xc4\x97. Liz yra feminist\xc4\x97, gana liberali\xc5\xb3 politini\xc5\xb3 pa\xc5\xbei\xc5\xabr\xc5\xb3, stokojanti vyr\xc5\xb3 d\xc4\x97mesio. Maist\xc4\x85 naudoja kaip streso mal\xc5\xa1inimo priemon\xc4\x99, jos nesveikas gyvenimo b\xc5\xabdas da\xc5\xbenai pa\xc5\xa1iepiamas Liz koleg\xc5\xb3. Darbaholik\xc4\x97, vis\xc4\x85 savo laik\xc4\x85 paskyrusi darbui, savo darbuotojus laiko savo \xc5\xa1eima. Savo draugams ir kolegoms jinai yra tas \xc5\xbemogus, kuri visada randa i\xc5\xa1eit\xc4\xaf i\xc5\xa1 sud\xc4\x97ting\xc5\xb3 situacij\xc5\xb3. Pasiaukojimas d\xc4\x97l kit\xc5\xb3 Liz tampa stabd\xc5\xbeiu siekiant savo asmenin\xc4\x97s laim\xc4\x97s. D\xc4\x97l savo i\xc5\xa1rankumo renkantis antr\xc4\x85j\xc4\x85 pus\xc4\x99, Liz per keliolika met\xc5\xb3 yra tur\xc4\x97jusi tik kelet\xc4\x85 vaikin\xc5\xb3. Da\xc5\xbenai fantazuoja apie savo i\xc5\xa1galvot\xc4\x85 ideal\xc5\xb3 vaikin\xc4\x85, kosmonaut\xc4\x85 Maik\xc4\x85 Dekster\xc4\xaf. Galiausiai atranda savo gyvenimo meil\xc4\x99, Kris\xc4\x85 Kros\xc4\x85, su kuriuo serialo pabaigoje \xc4\xafsivaikina du vaikus._NEWLINE_John Francis \xe2\x80\x9eJack\xe2\x80\x9c Donaghy (Alec Baldwin)\xc2\xa0\xe2\x80\x93 ry\xc5\xbetingas, valdingas, turintis savyb\xc4\x99 paveikti kitus kompanijos vadovas, kuris didel\xc4\x99 savo laik\xc4\x85 dal\xc4\xaf praleid\xc5\xbeia bespr\xc4\x99sdamas \xc4\xafvairias problemas, susijusias su TGS. Jis\xc2\xa0\xe2\x80\x93 katalikas, priklauso respublikon\xc5\xb3 partijai. Geras Liz draugas, kuris pataria jai visose gyvenimo srityse, juodu da\xc5\xbenai \xc4\xafvardijami kaip \xe2\x80\x9eved\xc4\x99\xe2\x80\x9c. Darboholikas, beveik vis\xc4\x85 savo gyvenim\xc4\x85 pa\xc5\xa1vent\xc4\x99s darbui. Su savo antr\xc4\x85j\xc4\x85 \xc5\xbemona, televizijos reportere Avery Jessup (vaidino Elizabeth Banks), turi dukr\xc4\x85 Liddy Elizabeth Donaghy. Avery su D\xc5\xbeeku i\xc5\xa1siskyr\xc4\x97 po to, kai Avery gr\xc4\xaf\xc5\xbeo i\xc5\xa1 \xc5\xa0iaur\xc4\x97s Kor\xc4\x97jos (j\xc4\x85 buvo pagrob\xc4\x99s Kim \xc4\x8cen Iras). Juodu susituok\xc4\x97 tik d\xc4\x97l n\xc4\x97\xc5\xa1tumo. Po to, kai D\xc5\xbeekas tapo kompanijos \xe2\x80\x9eKabletown\xe2\x80\x9c vadovu, jis i\xc5\xa1gyveno psichologin\xc4\x99 traum\xc4\x85, tod\xc4\x97l atsistatydino, kad gal\xc4\x97t\xc5\xb3 gr\xc4\xaf\xc5\xbeti darbui \xe2\x80\x9eGeneral Electric\xe2\x80\x9c._NEWLINE_Tracy Jordan (Tracy Morgan)\xc2\xa0\xe2\x80\x93 pagrindinis i\xc5\xa1galvoto televizijos \xc5\xa1ou TGS aktorius. Jis\xc2\xa0\xe2\x80\x93 garsi kino \xc5\xbevaig\xc5\xbed\xc4\x97, vaidino \xc4\xafvairiose komedijose. Ypa\xc4\x8d nepastovaus charakterio, labai nenusp\xc4\x97jamas. \xc5\xbdiniasklaidoje da\xc5\xbeniausiai vaizduojamas labai neigiamai, ne kart\xc4\x85 savo koleg\xc5\xb3 d\xc4\x97l to pa\xc5\xa1ieptas, nes daro neigiam\xc4\x85 reputacij\xc4\x85 juodaod\xc5\xbeiams. Turi \xc5\xbemon\xc4\x85 Angie, du s\xc5\xabnus ir dukr\xc4\x85 Vird\xc5\xbeinij\xc4\x85, kuri gim\xc4\x97 serialo eigoje. Treisis D\xc5\xbeordanas da\xc5\xbenai vaizduojamas kaip nesugebantis pasir\xc5\xabpinti savimi, negalintis nieko daryti be savo dviej\xc5\xb3 asistent\xc5\xb3, Dot Com ir Grizz. Jau\xc4\x8diasi labai nepatogiai, kai \xc5\xbemon\xc4\x97s j\xc4\xaf laiko normaliu bei pavyzd\xc5\xbeiu kitiems. Yra suk\xc5\xabr\xc4\x99s pornografin\xc4\xaf video \xc5\xbeaidim\xc4\x85, u\xc5\xbe kur\xc4\xaf u\xc5\xbedirbo 300 mln. JAV doleri\xc5\xb3. Su kolege D\xc5\xbeena Maroney da\xc5\xbenai kovoja d\xc4\x97l d\xc4\x97mesio, gin\xc4\x8dijasi, kam \xc5\xa1iais laikais yra sunkiau gyventi\xc2\xa0\xe2\x80\x93 juodaod\xc5\xbeiam vyrui ar baltaodei moteriai._NEWLINE_Jenna Maroney (Jane Krakowski)\xc2\xa0\xe2\x80\x93 geriausia Liz Lemon draug\xc4\x97, viena i\xc5\xa1 \xc5\xa1ou TGS \xc5\xbevaig\xc5\xbed\xc5\xbei\xc5\xb3. Siekia d\xc4\x97mesio bet kokia kaina, r\xc5\xabpinasi tik savo gerove, labai retai kreipia d\xc4\x97mes\xc4\xaf ar padeda kitiems. Da\xc5\xbenai manipuliuoja kitais naudodama savo seksualum\xc4\x85. Jau\xc4\x8dia diskomfort\xc4\x85 d\xc4\x97l savo am\xc5\xbeiaus, tod\xc4\x97l apie j\xc4\xaf da\xc5\xbenai meluoja, sunkiai susitaiko su tuo faktu, jog jai nebesi\xc5\xabloma vaidinti jaun\xc5\xb3 persona\xc5\xbe\xc5\xb3. Yra i\xc5\xa1leidusi kelet\xc4\x85 singl\xc5\xb3. Vaidino \xc4\xafvairiuose filmuose, \xc4\xafskaitant ma\xc5\xbeo biud\xc5\xbeeto film\xc4\x85 \xe2\x80\x9eThe Rural Juror\xe2\x80\x9c ir televizijos film\xc4\x85 \xe2\x80\x9eKidnapped by Danger\xe2\x80\x9c apie D\xc5\xbeeko Donagio (vaidino Alec Baldwin) pagrobt\xc4\x85 \xc5\xbemon\xc4\x85 Avery D\xc5\xbeesup, kuri\xc4\x85 ir vaidino D\xc5\xbeena Maroney. Pirmoji jos gyvenimo meil\xc4\x97\xc2\xa0\xe2\x80\x93 Polas L\xe2\x80\x98Astnam (vaidino Will Forte), su kurio ji susipa\xc5\xbeino bare, kuriame Polas vaidino pa\xc4\x8di\xc4\x85 D\xc5\xbeen\xc4\x85. Paskutiniame sezone jiedu susituok\xc4\x97._NEWLINE_Kenneth Ellen Parcell (Jack McBrayer)\xc2\xa0\xe2\x80\x93 labai malonus, paklusnus ir perd\xc4\x97tai pozityvus NBC darbuotojas-asistentas (angl. NBC page), \xe2\x80\x9egyvenantis d\xc4\x97l televizijos\xe2\x80\x9c. Labai tikintis, doras ir pavyzdingas darbuotojas. Kil\xc4\x99s i\xc5\xa1 ma\xc5\xbeo miestelio D\xc5\xbeord\xc5\xbeijoje, u\xc5\xbeaug\xc4\x99s kiauli\xc5\xb3 fermerio \xc5\xa1eimoje, labai artimas su savo mama. Per serial\xc4\x85 Kenneth labiausiai suart\xc4\x97jo su Treisu D\xc5\xbeordanu ir tapo jo entourage. Nors jo gyvenimas n\xc4\x97ra pavyd\xc4\x97tinas ir, jeigu pats nor\xc4\x97t\xc5\xb3, gal\xc4\x97t\xc5\xb3 b\xc5\xabti labiau gerbiamas kit\xc5\xb3, ta\xc4\x8diau nieko nesiima ir nenori keisti, \xc4\xafsivaizduoja es\xc4\x85s laimingas ir patenkintas savo pad\xc4\x97timi visuomen\xc4\x97je. Vienoje serijoje atskleid\xc5\xbeiama, jog Kenneth sugeba b\xc5\xabti toks pozityvus d\xc4\x97l to, jog meluoja pats sau ir kiekvien\xc4\x85 ryt\xc4\x85 atsik\xc4\x97l\xc4\x99s kala sau \xc4\xaf galv\xc4\x85, jog viskas yra \xe2\x80\x9egerai\xe2\x80\x9c. Serialo pabaigoje i\xc5\xa1sipildo jo svajon\xc4\x97 ir Kenneth tampa NBC prezidentu.\n_START_SECTION_\nAntraeiliai persona\xc5\xbeai\n_START_PARAGRAPH_\nPeter \xe2\x80\x9ePete\xe2\x80\x9c Hornberger (Scott Adsit)\xc2\xa0\xe2\x80\x93 TGS prodiuseris. Geras ir patikimas Liz draugas. Turi \xc5\xbemon\xc4\x85 Paul\xc4\x85 ir penkis vaikus, ta\xc4\x8diau d\xc4\x97l to n\xc4\x97ra laimingas, ramyb\xc4\x99 sugeba rasti tik darbe. Serialo pabaigoje suvaidina savo paties mirt\xc4\xaf, kad gal\xc4\x97t\xc5\xb3 ramiai nugyventi savo likus\xc4\xaf gyvenim\xc4\x85, ta\xc4\x8diau Paula j\xc4\xaf vis tiek suranda._NEWLINE_Francis \xe2\x80\x9eFrank\xe2\x80\x9c Rossitano (Judah Friedlander)\xc2\xa0\xe2\x80\x93 vienas i\xc5\xa1 TGS scenarist\xc5\xb3, sarkasti\xc5\xa1kas, kiek vaiki\xc5\xa1kas ir nesubrend\xc4\x99s, ma\xc5\xbeai besir\xc5\xabpintantis savo i\xc5\xa1vaizda. M\xc4\x97gsta komiksus. Gyvena su savo mama. Studijavo teis\xc4\x99, ta\xc4\x8diau met\xc4\x97. Jo gyvenimo meil\xc4\x97\xc2\xa0\xe2\x80\x93 pagrindin\xc4\x97s mokyklos mokytoja Lynn Onkmann, kuri\xc4\x85 \xc4\xafsimyl\xc4\x97jo b\xc5\xabdamas keturiolikos met\xc5\xb3._NEWLINE_James \xe2\x80\x9eToofer\xe2\x80\x9c Spurlock (Keith Powell)\xc2\xa0\xe2\x80\x93 vienas i\xc5\xa1 TGS scenarist\xc5\xb3. afroamerikietis, da\xc5\xbenai parodomas kaip ginantis juodaod\xc5\xbei\xc5\xb3 teises ir besir\xc5\xabpinantis j\xc5\xb3 pad\xc4\x97timi visuomen\xc4\x97je. Pasi\xc5\xbeymi auk\xc5\xa1tu intelektu. Labai da\xc5\xbenai visiems primena, jog baig\xc4\x97 Harvardo universitet\xc4\x85._NEWLINE_Cerie Xerox (Katrina Bowden)\xc2\xa0\xe2\x80\x93 jauna, lengvab\xc5\xabdi\xc5\xa1ka ir da\xc5\xbenai parodoma kaip \xc5\xbeemo intelekto Liz Lemon asistent\xc4\x97. D\xc4\x97l savo seksualumo ir nepadorios aprangos yra geid\xc5\xbeiama TGS scenarist\xc5\xb3. Susi\xc5\xbead\xc4\x97jo su savo vaikinu Aris po penki\xc5\xb3 savai\xc4\x8di\xc5\xb3 draugyst\xc4\x97s. Aris buvo pagrobtas Somalio pirat\xc5\xb3, tod\xc4\x97l juodu susituok\xc4\x97 tik po trij\xc5\xb3 sezon\xc5\xb3._NEWLINE_Josh Girard (Lonny Ross)\xc2\xa0\xe2\x80\x93 vienas i\xc5\xa1 TGS aktori\xc5\xb3. Prie\xc5\xa1 Tracy Jordan buvo vienintelis vyras \xc5\xa1ou. Da\xc5\xbenai parodomas kaip vaiki\xc5\xa1kas ir nesubrend\xc4\x99s. Ketvirtame sezone Josh paliko \xc5\xa1ou d\xc4\x97l kit\xc5\xb3 d\xc4\x97mesio ir pagarbos jam stokos. Vienoje serijoje atskleid\xc5\xbeiama, jog Josh t\xc4\x97vai j\xc4\xaf augino kaip mergait\xc4\x99 de\xc5\xa1imt met\xc5\xb3. Pasirod\xc4\x97 ir kelete kit\xc5\xb3 serijoje v\xc4\x97lesniuose sezonuose._NEWLINE_Johnny \xe2\x80\x9eJ. D.\xe2\x80\x9c Lutz (John Lutz)\xc2\xa0\xe2\x80\x93 vienas i\xc5\xa1 TGS scenarist\xc5\xb3. Tingus, turintis antsvorio, da\xc5\xbenas kit\xc5\xb3 darbuotoj\xc5\xb3 pajuokos objektas. Kai kurie persona\xc5\xbeai \xc4\xafeidami da\xc5\xbenai rikteli ant jo \xe2\x80\x9eU\xc5\xbesi\xc4\x8diaupk, Lutz!\xe2\x80\x9c, nors tuo metu jis ir nekalba. Turi \xc4\xafsivaizduojam\xc4\x85 mergin\xc4\x85 Karen, kuri gyvena Kanadoje. D\xc4\x97l savo nevyri\xc5\xa1kumo da\xc5\xbenai kit\xc5\xb3 laikomas g\xc4\x97jumi._NEWLINE_Walter \xe2\x80\x9eDot Com\xe2\x80\x9c Slattery (Kevin Brown)\xc2\xa0\xe2\x80\x93 kartu su Grizz yra Tracy Jordan asistentas (angl. entourage), vairuotojas ir vir\xc4\x97jas. Talentingas aktorius ir scenaristas, ta\xc4\x8diau jo geb\xc4\x97jimai per vis\xc4\x85 serial\xc4\x85 buvo ignoruojami. Pasi\xc5\xbeymi auk\xc5\xa1tu intelektu. Buvo \xc4\xafsimyl\xc4\x97j\xc4\x99s savo draugo Grizz su\xc5\xbead\xc4\x97tin\xc4\x99. Serialo pabaigoje pradeda prodiusuoti serial\xc4\x85 \xe2\x80\x9eGrizz & Herz\xe2\x80\x9c._NEWLINE_Warren \xe2\x80\x9eGrizz\xe2\x80\x9c Griswold (Grizz Chapman)\xc2\xa0\xe2\x80\x93 kartu su Dot Com yra Tracy Jordan pad\xc4\x97j\xc4\x97jas-asistentas (angl. entourage), atsakingas u\xc5\xbe jo finansus. Yra ved\xc4\x99s savo su\xc5\xbead\xc4\x97tin\xc4\x99 Feyonc\xc3\xa9. Paskutinio sezono pabaigoje pradeda atlikti pagrindin\xc4\xaf vaidmen\xc4\xaf seriale \xe2\x80\x9eGrizz & Herz\xe2\x80\x9c._NEWLINE_Jonathan (Maulik Pancholy)\xc2\xa0\xe2\x80\x93 D\xc5\xbeeko Donagio asistentas, ind\xc5\xb3 kilm\xc4\x97s. Jau\xc4\x8dia didel\xc4\x99 antipatij\xc4\x85 Liz Lemon. Aktorius paliko \xe2\x80\x9e30 Rock\xe2\x80\x9c po penki\xc5\xb3 sezon\xc5\xb3 d\xc4\x97l savo vaidmens kitame NBC seriale \xe2\x80\x9eWhitney\xe2\x80\x9c, bet gr\xc4\xaf\xc5\xbeo vaidinti paskutiniame sezone. D\xc5\xbeonatanas laiko D\xc5\xbeek\xc4\x85 Donag\xc4\xaf savo idealu, skiria jam perd\xc4\x97tai daug d\xc4\x97mesio, ta\xc4\x8diau D\xc5\xbeekas \xc4\xaf j\xc4\xaf da\xc5\xbeniausia nekreipia d\xc4\x97mesio.\n_START_SECTION_\nAktori\xc5\xb3 atranka\n_START_PARAGRAPH_\nSerialo k\xc5\xabr\xc4\x97ja Tina Fey, kartu su Jen McNamara ir Adam Bernstein, buvo atsakinga u\xc5\xbe aktori\xc5\xb3 atrank\xc4\x85. Pirmasis (ir pagrindinis) vaidmuo buvo skirtas pa\xc4\x8diai Tinai Fey. Liz Lemon persona\xc5\xbeas i\xc5\xa1 esm\xc4\x97s buvo paremtas aktor\xc4\x97s patirtimi, \xc4\xafgyta dirbant SNL. Kitas parinktas aktorius buvo Tracy Morgan, buv\xc4\x99s SNL aktorius. Jam seriale buvo paskirtas Treisio D\xc5\xbeordano vaidmuo. Tina Fey yra min\xc4\x97jusi, jog Kenneth Parcell vaidmuo buvo sukurtas turint Jack McBrayer omenyje. Jis\xc2\xa0\xe2\x80\x93 senas Fey draugas, su kurio ji dirbo teatre \xe2\x80\x9eThe Second City\xe2\x80\x9c \xc4\x8cikagoje. Ji v\xc4\x97liau sak\xc4\x97, jog: \xe2\x80\x9eLabai nor\xc4\x97jau, kad b\xc5\xabtent jis vaidint\xc5\xb3 Kenneth, ir buvau labai laiminga, kai tam niekas neprie\xc5\xa1taravo.\xe2\x80\x9c_NEWLINE_Rachel Dratch, sena Tinos Fey draug\xc4\x97 ir koleg\xc4\x97 i\xc5\xa1 SNL, i\xc5\xa1 prad\xc5\xbei\xc5\xb3 buvo parinkta atlikti D\xc5\xbeenos Maroney vaidmen\xc4\xaf. Dratch vaidino j\xc4\x85 pirmoje serialo serijoje, bet v\xc4\x97liau, 2006\xc2\xa0m. rugpj\xc5\xabt\xc4\xaf, j\xc4\x85 pakeit\xc4\x97 Jane Krakowski. Dratch liko seriale, jai buvo paskirti \xc4\xafvair\xc5\xabs ne\xc5\xbeym\xc5\xabs vaidmenys. Fey sprendim\xc4\x85 paai\xc5\xa1kino tuo, kad Jane Krakowski yra labiau tinkama atlikti ekcentri\xc5\xa1k\xc4\x85 D\xc5\xbeenos vaidmen\xc4\xaf nei Rachel Dratch. Nors tiek Dratch, tiek Fey yra min\xc4\x97jusios, jog abidvi d\xc5\xbeiaugiasi priimtu sprendimu, ta\xc4\x8diau Dratch v\xc4\x97liau sak\xc4\x97, kad n\xc4\x97ra patenkinta tuo, kad spauda vis\xc4\x85 situacij\xc4\x85 \xc4\xafvardijo jos, kaip aktor\xc4\x97s, pa\xc5\xbeeminim\xc4\x85. Dratch taip pat gana skepti\xc5\xa1kai \xc5\xbei\xc5\xabr\xc4\x97jo \xc4\xaf prie\xc5\xbeastis, d\xc4\x97l ko neteko vaidmens, ir tai, kad skai\xc4\x8dius serij\xc5\xb3, kuriose ji tur\xc4\x97jo pasirodyti, buvo suma\xc5\xbeintas._NEWLINE_Netrukus po to, kai vaidmenys buvo suteikti McBrayer ir Dratch, D\xc5\xbeeko Donagio vaidmuo buvo pasi\xc5\xablytas Alekui Boldvinui. Tina Fey yra sakiusi, kad Donaghy vaidmuo, pana\xc5\xa1iai kaip ir Kenneth Parcell, buvo sukurtas jau turint omeny pat\xc4\xaf aktori\xc5\xb3; Fey taip pat buvo maloniai nustebinta, kai Boldvinas sutiko atlikti vaidmen\xc4\xaf. Frenko Rossitano vaidmuo buvo sukurtas pagal du SNL scenaristus. Vaidmuo paskirtas aktoriui Judah Friedlander, kurio Tina Fey prie\xc5\xa1 tai nebuvo sutikusi, ta\xc4\x8diau juo buvo patenkinta ir d\xc5\xbeiaug\xc4\x97si, jog aktorius padar\xc4\x97 persona\xc5\xbe\xc4\x85 dar labiau \xc4\xafdomesn\xc4\xaf. Scott Adsit, senas Tinos Fey draugas, seriale vaidino Pete Hornberger. Vaidmuo taip pat buvo sukurtas b\xc5\xabtent Adsitui._NEWLINE_Kaip ir SNL, seriale \xe2\x80\x9e30 Rock\xe2\x80\x9c pasirod\xc4\x97 keletas itin garsi\xc5\xb3 JAV politik\xc5\xb3, \xc4\xafskaitant Al Gore (dviejose serijose), Condoleezza Rice (kaip Jack Donaghy buvusi sugulov\xc4\x97) ir Nancy Pelosi (serialo paskutin\xc4\x97je serijoje).\n_START_SECTION_\nPirmas sezonas\n_START_PARAGRAPH_\nPirmasis sezonas prad\xc4\x97tas rodyti NBC kanalu 2006\xc2\xa0m. spalio 11 d., o baigtas\xc2\xa0\xe2\x80\x93 2007\xc2\xa0m. baland\xc5\xbeio 26 d. Sezon\xc4\x85 i\xc5\xa1 viso sudaro 21 serija. Serialas prasideda tuo, kad pagrindinis serialo persona\xc5\xbeas D\xc5\xbeekas Donagis (vaid. Alec Baldwin), u\xc5\xbeimantis auk\xc5\xa1tas pareigas \xe2\x80\x9eGeneral Electric\xe2\x80\x9c kompanijoje, yra perkeliamas dirbti \xc4\xaf NBC b\xc5\xabstin\xc4\x99 Niujorke, kurios adresas\xc2\xa0\xe2\x80\x93 30 Rockeffeler Plaza (nuo ko ir kilo serialo pavadinimas). Naujas televizijos kompanijos vadovas imasi diegti \xc4\xafvairias naujoves, o tai labai papiktina laidos \xe2\x80\x9eThe Girlie Show\xe2\x80\x9c aktorius ir darbuotojus, ypa\xc4\x8d \xc5\xa1ou scenarist\xc4\x99 Liz Lemon (vaid. Tina Fey) ir pagrindin\xc4\x99 aktor\xc4\x99 D\xc5\xbeen\xc4\x85 Maroney (vaid. Jane Krakowski). D\xc5\xbeekas Donagis nusprend\xc5\xbeia pasamdyti nauj\xc4\x85 aktori\xc5\xb3\xc2\xa0\xe2\x80\x93 visiems gerai \xc5\xbeinom\xc4\x85 kino aktori\xc5\xb3 Treis\xc4\xaf D\xc5\xbeordan\xc4\x85 (vaid. Tracy Morgan), netgi pakei\xc4\x8dia \xc5\xa1ou pavadinim\xc4\x85 \xc4\xaf \xe2\x80\x9eTGS with Tracy Jordan\xe2\x80\x9c (arba tiesiog TGS)._NEWLINE_Viso sezono metu pagrindinis serialo veiksmas sukasi apie D\xc5\xbeek\xc4\x85 Donag\xc4\xaf ir Liz Lemon gyvenim\xc4\x85 bei \xc4\xafvairius \xc4\xafvykius TGS u\xc5\xbekulisiuose. Pagrindin\xc4\x97s siu\xc5\xbeeto linijos\xc2\xa0\xe2\x80\x93 Liz Lemon ir jos vaikino Denio Dafio (vaid. Dean Winters) meil\xc4\x97s reikalai ir judviej\xc5\xb3 i\xc5\xa1siskyrimas, D\xc5\xbeenos Maroney pastangos i\xc5\xa1gars\xc4\x97ti kaip kino aktorei ir jos filmo \xe2\x80\x9eThe Rural Juror\xe2\x80\x9c garsinimas, Treisio D\xc5\xbeordano slapstymasis nuo juodaod\xc5\xbei\xc5\xb3 kry\xc5\xbeiuo\xc4\x8di\xc5\xb3, skubotos D\xc5\xbeeko Donagio ir jo merginos Fib\xc4\x97s (vaid. Emily Mortimer) su\xc5\xbead\xc4\x97tuv\xc4\x97s.\n_START_SECTION_\nAntras sezonas\n_START_PARAGRAPH_\nAntras \xe2\x80\x9e30 Rock\xe2\x80\x9c sezonas prad\xc4\x97tas rodyti 2007\xc2\xa0m. spalio 4 d., baigtas\xc2\xa0\xe2\x80\x93 kit\xc5\xb3 met\xc5\xb3 gegu\xc5\xbe\xc4\x97s 8 d. Per sezon\xc4\x85 tur\xc4\x97jo b\xc5\xabti parodytos 22 serijos, ta\xc4\x8diau d\xc4\x97l Amerikos ra\xc5\xa1ytoj\xc5\xb3 gildijos streiko serij\xc5\xb3 skai\xc4\x8dius buvo suma\xc5\xbeintas iki 15-os. Serialo sezonas prasideda tuo, kad Liz Lemon bando v\xc4\x97l atsistoti ant koj\xc5\xb3 po jos i\xc5\xa1siskyrimo su vaikinu Floidu (vaid. Jason Sudeikis). Sezono pabaigoje Liz pradeda galvoti apie \xc4\xafsivaikinim\xc4\x85. D\xc5\xbeekas Donagis netik\xc4\x97tai susiduria su Jerry Seinfeld po to, kai be jo \xc5\xbeinios D\xc5\xbeekas naudojo \xc4\xafvairias i\xc5\xa1traukas i\xc5\xa1 serialo \xe2\x80\x9eSeinfeld\xe2\x80\x9c visose NBC laidose. D\xc5\xbeekas susipa\xc5\xbe\xc4\xafsta su JAV demokrat\xc5\xb3 partijos aktyviste Celeste \xe2\x80\x9eC. C.\xe2\x80\x9c Cunningham (vaid. Edie Falco), ta\xc4\x8diau v\xc4\x97liau i\xc5\xa1siskiria. Paa\xc5\xa1tr\xc4\x97ja jo situacija darbe, kai \xc4\xaf jo viet\xc4\x85 pradeda k\xc4\x97sintis Devonas Benksas (vaid. Will Arnett)._NEWLINE_D\xc5\xbeena Maroney po vasaros pertraukos gr\xc4\xaf\xc5\xbeta priaugusi svorio d\xc4\x97l savo vaidmens Brodv\xc4\x97jaus miuzikle \xe2\x80\x9eMystic Pizza: The Musical\xe2\x80\x9c. Treisis D\xc5\xbeordanas susiduria su problemomis \xc5\xa1eimoje, i\xc5\xa1siskiria su savo \xc5\xbemona, bet v\xc4\x97liau susitaiko. Taip pat sugalvoja sukurti pornografin\xc4\xaf video \xc5\xbeaidim\xc4\x85, u\xc5\xbe kur\xc4\xaf u\xc5\xbedirba milijonus doleri\xc5\xb3. Kenneth Parcell vyksta dirbti \xc4\xaf 2008\xc2\xa0m. vasaros olimpin\xc4\x97s \xc5\xbeaidynes, vykusias Kinijoje.\n_START_SECTION_\nTre\xc4\x8dias sezonas\n_START_PARAGRAPH_\nKomedijos tre\xc4\x8diasis sezonas\xc2\xa0\xe2\x80\x93 bene geriausiai \xc4\xafvertintas ir \xc5\xbeymiausias i\xc5\xa1 vis\xc5\xb3. D\xc4\x97l daugelio prie\xc5\xbeas\xc4\x8di\xc5\xb3 serialo reitingai ypa\xc4\x8d pakilo. Serialas taip pat pateko \xc4\xaf \xe2\x80\x9eEmmy\xe2\x80\x9c apdovanojim\xc5\xb3 istorij\xc4\x85 kaip daugiausiai nominacij\xc5\xb3 (i\xc5\xa1 viso 22) per vienerius metus gavusi komedija. Sezon\xc4\x85 i\xc5\xa1 viso sudaro 22 serijos. Prasid\xc4\x97jo 2008\xc2\xa0m. spalio 30 d., o baig\xc4\x97si 2009\xc2\xa0m. gegu\xc5\xbe\xc4\x97s 14 d. Tre\xc4\x8diasis sezonas buvo pats \xc5\xbei\xc5\xabrimiausias i\xc5\xa1 vis\xc5\xb3._NEWLINE_Serialo sezone pasirod\xc4\x97 gausus b\xc5\xabrys \xc4\xafvairi\xc5\xb3 garsi\xc5\xb3 aktori\xc5\xb3 ir visuomen\xc4\x97s veik\xc4\x97j\xc5\xb3. Oprah Winfrey vaidino vienoje serijoje pa\xc4\x8di\xc4\x85 save (tiksliau\xc2\xa0\xe2\x80\x93 Liz Lemon fantazijos vaisi\xc5\xb3). Seriale vaidmenis taip pat atliko ir Jennifer Aniston (vaidino Liz Lemon kambariok\xc4\x99), Salma Hayek (atliko D\xc5\xbeeko Donagio merginos Elisos vaidmen\xc4\xaf), Megan Mullally (vaidino \xc4\xafsivaikinimo agent\xc5\xabros darbuotoj\xc4\x85), taip pat keliolika kit\xc5\xb3. \xc5\xa0iame sezone D\xc5\xbeekas Donagy sutinka savo t\xc4\x97v\xc4\x85 Milton\xc4\x85 Greene (vaid. Alan Alda), kuriam serialo pabaigoje (serijoje \xe2\x80\x9eKidney Now!\xe2\x80\x9c) surengia labdaros koncert\xc4\x85, kad jam gal\xc4\x97t\xc5\xb3 b\xc5\xabti atlikta inksto transplantacija. Paskutin\xc4\x97je sezono serijoje beveik dvide\xc5\xa1imt garsi\xc5\xb3 muzikos \xc5\xbevaig\xc5\xbed\xc5\xbei\xc5\xb3 atliko perdainuot\xc4\x85 dainos \xe2\x80\x9eWe Are The World\xe2\x80\x9c versij\xc4\x85.\n_START_SECTION_\nKetvirtas sezonas\n_START_PARAGRAPH_\nKetvirtasis serialo \xe2\x80\x9e30 Rock\xe2\x80\x9c sezonas prad\xc4\x97tas transliuoti 2009\xc2\xa0m. spalio 15 d., o baigtas rodyti\xc2\xa0\xe2\x80\x93 kit\xc5\xb3 met\xc5\xb3 gegu\xc5\xbe\xc4\x97s 20 d. Kaip ir per pastar\xc4\x85j\xc4\xaf sezon\xc4\x85, buvo parodytos 22 serijos. Viena i\xc5\xa1 pagrindini\xc5\xb3 sezono siu\xc5\xbeeto linij\xc5\xb3 yra naujojo \xc5\xa1ou \xe2\x80\x9eTGS with Tracy Jordan\xe2\x80\x9c aktoriaus paie\xc5\xa1kos. D\xc5\xbeekas Donagis supranta, jog \xc5\xa1ou reikia atsinaujinti, nes senieji aktoriai (D\xc5\xbeena Maroney ir Treisis D\xc5\xbeordanas) po truput\xc4\xaf praranda savo populiarum\xc4\x85. Nauj\xc4\x85 aktori\xc5\xb3 surasti \xc4\xafpareigojama Liz Lemon, kuri \xc4\xafvairiausiais b\xc5\xabdais stengiasi tai nusl\xc4\x97pti nuo Treisio ir D\xc5\xbeenos, prisibijodama j\xc5\xb3 reakcijos. Kitos siu\xc5\xbeeto linijos\xc2\xa0\xe2\x80\x93 D\xc5\xbeeko nesugeb\xc4\x97jimas pasirinkti tarp dviej\xc5\xb3 jam patinkan\xc4\x8di\xc5\xb3 moter\xc5\xb3 ir nes\xc4\x97kmingos Liz pastangos susirasti sau vaikin\xc4\x85, kuris atitikt\xc5\xb3 visus jos l\xc5\xabkes\xc4\x8dius. D\xc5\xbeena pradeda susitikin\xc4\x97ti su Polu, kuris viename transvestit\xc5\xb3 klube vaidin\xc4\x85 pa\xc4\x8di\xc4\x85 j\xc4\x85, bei susitaiko su savo motina Verna. Treisis bando tapti vienu i\xc5\xa1 \xc5\xbemoni\xc5\xb3, gavusi\xc5\xb3 po apdovanojim\xc4\x85 kino, teatro, muzikos ir televizijos srityse._NEWLINE_Kaip ir kituose sezonuose, seriale pasirod\xc4\x97 daugyb\xc4\x97 \xc4\xafvairi\xc5\xb3 kviestini\xc5\xb3 \xc5\xbevaig\xc5\xbed\xc5\xbei\xc5\xb3, \xc4\xafskaitant Julianne Moore, Jon Bon Jovi, Will Forte, Elizabeth Banks ir Matt Damon. \xc5\xa0iame sezone serial\xc4\x85 palieka vienas i\xc5\xa1 pagrindini\xc5\xb3 aktori\xc5\xb3 Lonny Ross (atliko D\xc5\xbeo\xc5\xa1o Girardo vaidmen\xc4\xaf). Seriale j\xc4\xaf pakeit\xc4\xaf aktorius Cheyenne Jackson, kuris seriale prad\xc4\x97jo vaidinti Den\xc4\xaf Beiker\xc4\xaf.\n_START_SECTION_\nPenktas sezonas\n_START_PARAGRAPH_\nPenktas serialo sezonas buvo rodomas nuo 2010\xc2\xa0m. rugs\xc4\x97jo 23 d. iki 2011\xc2\xa0m. gegu\xc5\xbe\xc4\x97s 5 d.; sezon\xc4\x85 sudar\xc4\x97 23 serijos. Serija \xe2\x80\x9eLive Show\xe2\x80\x9c buvo filmuota tiesiogin\xc4\x97s transliacijos metu (gyvai). D\xc4\x97l laiko skirtumo JAV serijoje buvo filmuojama du kartus i\xc5\xa1 eil\xc4\x97s. Serija buvo teigiamai \xc4\xafvertinta kritik\xc5\xb3, taip pat susilauk\xc4\x97 didesnio \xc5\xbei\xc5\xabrov\xc5\xb3 d\xc4\x97mesio. \xc5\xa0io sezono metu parodoma 100-oji serija._NEWLINE_\xc5\xa0iame sezone Liz Lemon toliau t\xc4\x99sia drausyt\xc4\x99 su savo vaikinu, pilotu Karoliu (vaid. Matt Damon). D\xc5\xbeekas ruo\xc5\xa1iasi tapti t\xc4\x97vu, galiausiai veda mylim\xc4\x85 moter\xc4\xaf, ta\xc4\x8diau d\xc4\x97l klaidos vedybos pasisuka kiek kitokia linkme. D\xc5\xbeekui gimsta dukra, o po keli\xc5\xb3 serij\xc5\xb3 d\xc4\x97l tam tikr\xc5\xb3 prie\xc5\xbeas\xc4\x8di\xc5\xb3 jis su savo \xc5\xbemona Avery Jessup i\xc5\xa1siskiria. Treisis susilaukia dukters, o spaudimas d\xc4\x97l gaut\xc5\xb3 apdovanojim\xc5\xb3 sukelia mai\xc5\xa1at\xc4\xaf Treisio galvoje, o tai beveik priveda prie \xc5\xa1ou pabaigos. Kenneth, su D\xc5\xbeenos pagalba, v\xc4\x97l bando tapti NBC page. Treisio \xc5\xbemona Angie gauna savo realyb\xc4\x97s \xc5\xa1ou \xe2\x80\x9eQueen of Jordan\xe2\x80\x9c, kurio viena viena serija parodoma vietoj \xe2\x80\x9e30 Rock\xe2\x80\x9c.\n_START_SECTION_\n\xc5\xa0e\xc5\xa1tas sezonas\n_START_PARAGRAPH_\nPrie\xc5\xa1paskutinis serialo sezonas prad\xc4\x97tas rodyti 2012\xc2\xa0m. sausio 12 d., o baigtas t\xc5\xb3 pa\xc4\x8di\xc5\xb3 met\xc5\xb3 gegu\xc5\xbe\xc4\x97s 17 d. Sezon\xc4\x85 sudaro 22 serijos. Serialas prad\xc4\x97tas filmuoti ir rodyti kiek v\xc4\x97liau nei kiti d\xc4\x97l Tinos Fey n\xc4\x97\xc5\xa1tumo. Sezonas susilauk\xc4\x97 gan didelio d\xc4\x97mesio d\xc4\x97l Treisio Morgano, kuris seriale atliko Treisio D\xc5\xbeordano vaidmen\xc4\xaf, poelgi\xc5\xb3. Tarp penkto ir \xc5\xa1e\xc5\xa1to sezon\xc5\xb3 aktorius pasak\xc4\x97 kelet\xc4\x85 homofobi\xc5\xa1k\xc5\xb3 komentar\xc5\xb3, kurie suk\xc4\x97l\xc4\x97 \xc4\xafvairi\xc5\xb3 LGBT bendruomeni\xc5\xb3 pasipiktinim\xc4\x85, kurios reikalavo, kad Morganas palikt\xc5\xb3 \xe2\x80\x9e30 Rock\xe2\x80\x9c. Morganas liko seriale, o sezono antroje serijoje aktorius per savo vaidinam\xc4\x85 persona\xc5\xbe\xc4\x85 i\xc5\xa1reik\xc5\xa1k\xc4\x97 apgailestavim\xc4\x85 ir atsipra\xc5\xa1\xc4\x97 organizacijos GLAAD, kuri yra atsakinga u\xc5\xbe LGBT \xc5\xbemoni\xc5\xb3 vaizdavim\xc4\x85 televizijoje._NEWLINE_Serialo sezone Liz Lemon suranda savo gyvenimo meil\xc4\x99. D\xc5\xbeekas \xc4\xafvairiais b\xc5\xabdais bando susigr\xc4\x85\xc5\xbeinti savo \xc5\xbemon\xc4\x85, kuri buvo pagrobta \xc5\xa0iaur\xc4\x97s Kor\xc4\x97jos \xc5\xa1nip\xc5\xb3. Kenneth kyla karjeros laiptais, ta\xc4\x8diau v\xc4\x97liau supranta, kad auk\xc5\xa1tos pareigos\xc2\xa0\xe2\x80\x93 ne jam, tod\xc4\x97l \xc4\xafsidarbina valytoju. D\xc5\xbeena Maroney \xc4\xafgyja vis daugiau populiarumo, tampa viena i\xc5\xa1 televizijos talent\xc5\xb3 \xc5\xa1ou teis\xc4\x97j\xc5\xb3, taip pat neribotam laikui i\xc5\xa1siskiria su savo vaikinu Polu.\n_START_SECTION_\nSeptintas sezonas\n_START_PARAGRAPH_\nPaskutinis serialo \xe2\x80\x9e30 Rock\xe2\x80\x9c sezonas prad\xc4\x97tas rodyti 2012\xc2\xa0m. spalio 4 d., o paskutin\xc4\x97 komedijos serija parodyta ir serialas baigtas 2013\xc2\xa0m. sausio 31 d. Sezon\xc4\x85 sudar\xc4\x97 13 serij\xc5\xb3. Pagrindinis serialo aktorius Alekas Boldvinas socialiniame tinkle \xe2\x80\x9eTwitter\xe2\x80\x9c buvo para\xc5\xa1\xc4\x99s, jog yra pasiry\xc5\xbe\xc4\x99s susima\xc5\xbeinti sau atlyginim\xc4\x85 20\xc2\xa0% vien d\xc4\x97l to, kad serialas b\xc5\xabt\xc5\xb3 prat\xc4\x99stas pilniems dviem sezonams (septintam ir a\xc5\xa1tuntam). Serialas buvo prat\xc4\x99stas sutrumpintam septintam (ir paskutiniam) sezonui._NEWLINE_Paskutiniame sezone Liz Lemon ir toliau draugauja su savo vaikinu Krisu (vaid. James Marsden), bando \xc4\xafsivaikinti ir m\xc4\x85sto apie vedybas. Treisis D\xc5\xbeordanas \xc4\xafkuria savo kino studij\xc4\x85, kurios filmuose vaidina daugiausiai afroamerikiei\xc4\x8diai. D\xc5\xbeena Maroney galvoja apie vedybas su savo ilgalaikiu vaikinu Polu. Kenneth pradeda draugauti su Hazel (vaid. Kristen Schaal) ir sunkiai supranta tai, kad Hazel jo nemyli, o tik naudojasi juo, kad gal\xc4\x97t\xc5\xb3 patekt\xc4\xaf \xc4\xaf televizij\xc4\x85. D\xc5\xbeekas Donagis galvoja apie savo ateit\xc4\xaf kompanijoje, bando priversti Henk\xc4\x85 Huper\xc4\xaf (\xe2\x80\x9eKabletown\xe2\x80\x9c kompanijos vadov\xc4\x85) parduoti NBC. Galiausiai suabejoja, ar tai jam i\xc5\xa1 ties\xc5\xb3 atne\xc5\xa1 laim\xc4\x99. Galiausiai TGS baigiasi. Po met\xc5\xb3 Liz Lemon\xc2\xa0\xe2\x80\x93 laimingai i\xc5\xa1tek\xc4\x97jusi motina, prodiusuojanti nauj\xc4\x85 serial\xc4\x85 \xe2\x80\x9eGrizz & Herz\xe2\x80\x9c. Vis dar palaiko ry\xc5\xa1ius su Treisiu, kuris galiausiai sutinka savo t\xc4\x97v\xc4\x85. D\xc5\xbeekas tampa \xe2\x80\x9eGeneral Electric\xe2\x80\x9c vadovu. Kenneth tampa NBC prezidentu. Pete suvaidino savo mirt\xc4\xaf, bet jo \xc5\xbemon\xc4\x85 j\xc4\xaf galiausiai vis tiek suranda.\n_START_SECTION_\nKritik\xc5\xb3 vertinimas\n_START_PARAGRAPH_\nSerialas \xe2\x80\x9e30 Rock\xe2\x80\x9c buvo ypatingai gerai \xc4\xafvertintas kritik\xc5\xb3, ta\xc4\x8diau niekada negal\xc4\x97jo pasigirti auk\xc5\xa1tais reitingais. Serialas buvo daugiausiai giriamas u\xc5\xbe profesional\xc5\xb3 scenarij\xc5\xb3, ger\xc4\x85 aktori\xc5\xb3 vaidyb\xc4\x85 ir sugeb\xc4\x97jim\xc4\x85 sukurti ka\xc5\xbek\xc4\x85 naujo ir netik\xc4\x97to. Per visus septynerius metus, praleistus eteryje, serialas buvo atsid\xc5\xabr\xc4\x99s keliasde\xc5\xa1imties \xc4\xafvairi\xc5\xb3 laikra\xc5\xa1\xc4\x8di\xc5\xb3, \xc5\xbeurnal\xc5\xb3 ir internetini\xc5\xb3 puslapi\xc5\xb3 sudarytuose geriausi\xc5\xb3 televizijos serial\xc5\xb3 s\xc4\x85ra\xc5\xa1uose, \xc4\xafskaitant \xe2\x80\x9eNew York Times\xe2\x80\x9c, \xe2\x80\x9eEntertainment Weekly\xe2\x80\x9c, \xe2\x80\x9eThe Los Angeles Times\xe2\x80\x9c, \xe2\x80\x9eThe A.V. Club\xe2\x80\x9c, \xe2\x80\x9eUSA Today\xe2\x80\x9c, \xe2\x80\x9eThe Boston Globe\xe2\x80\x9c, \xe2\x80\x9eThe Chicago Sun-Times\xe2\x80\x9c._NEWLINE_2009\xc2\xa0m. pabaigoje \xc5\xbeurnalas \xe2\x80\x9eNewsweek\xe2\x80\x9c parei\xc5\xa1k\xc4\x97, jog \xe2\x80\x9e30 Rock\xe2\x80\x9c yra geriausia de\xc5\xa1imtme\xc4\x8dio komedija, o 2010\xc2\xa0m. pabaigoje kritik\xc5\xb3 puslapis \xe2\x80\x9eMetacritic\xe2\x80\x9c serialui skyr\xc4\x97 12 viet\xc4\x85 tarp geriausi\xc5\xb3 vis\xc5\xb3 laik\xc5\xb3 serial\xc5\xb3. 2012\xc2\xa0m. naujien\xc5\xb3 laida \xe2\x80\x9e60 Minutes\xe2\x80\x9c ir \xc5\xbeurnalas \xe2\x80\x9eVanity Fair\xe2\x80\x9c, kartu i\xc5\xa1leid\xc4\x99 savo geriausi\xc5\xb3 komedij\xc5\xb3 s\xc4\x85ra\xc5\xa1\xc4\x85, serialui \xe2\x80\x9e30 Rock\xe2\x80\x9c skyr\xc4\x97 septint\xc4\x85j\xc4\x85 viet\xc4\x85.\n_START_SECTION_\nApdovanojimai\n_START_PARAGRAPH_\nPer septynerius metus eterio serialas \xe2\x80\x9e30 Rock\xe2\x80\x9c \xc4\xafvairiuose apdovanojimuose buvo nominuotas beveik 150 kart\xc5\xb3, o laim\xc4\x97jo apie 40. Po pirmo sezono serialas laim\xc4\x97jo \xe2\x80\x9eEmmy\xe2\x80\x9c apdovanojim\xc4\x85 kaip geriausia komedija. \xc5\xa0\xc4\xaf titul\xc4\x85 apdovanojimuose i\xc5\xa1laik\xc4\x97 dar dvejus metus (2008 ir 2009\xc2\xa0m.). Serialas \xe2\x80\x9eEmmy\xe2\x80\x9c apdovanojimuose i\xc5\xa1 viso nominuotas buvo 103 kartus (laim\xc4\x97jo 16). \xe2\x80\x9eAuksiniam gaubliui\xe2\x80\x9c komedija buvo nominuota devynis kartus (laim\xc4\x97jo 6). Ekrano aktori\xc5\xb3 gildijos apdovanojimui serialo aktoriai buvo nominuoti 10 kart\xc5\xb3 ir pralaim\xc4\x97jo tik kart\xc4\x85. Serialas nominuotas ir daugelyje kit\xc5\xb3 apdovanojim\xc5\xb3, \xc4\xafskaitant Prodiuseri\xc5\xb3 ir Ra\xc5\xa1ytoj\xc5\xb3 gildij\xc5\xb3, GLAAD, NAACP apdovanojimus._NEWLINE_Serialo k\xc5\xabr\xc4\x97ja Tina Fey u\xc5\xbe vaidyb\xc4\x85 buvo nominuota keliolika kart\xc5\xb3, o kaip scenarist\xc4\x97\xc2\xa0\xe2\x80\x93 devynis kartus. Yra laim\xc4\x97jusi tris \xe2\x80\x9eEmmy\xe2\x80\x9c, du \xe2\x80\x9eAuksinius gaublio\xe2\x80\x9c ir keturis Ekrano aktori\xc5\xb3 gildijos apdovanojimus. Alec Baldwin u\xc5\xbe D\xc5\xbeeko Donagio vaidmens atlikim\xc4\x85 buvo nominuotas keliolika kart\xc5\xb3. Aktorius laim\xc4\x97jo du \xe2\x80\x9eEmmy\xe2\x80\x9c, tris \xe2\x80\x9eAuksinio gaublio\xe2\x80\x9c ir septynis Ekrano aktori\xc5\xb3 gildijos apdovanojimus._NEWLINE_\xe2\x80\x9eEmmy\xe2\x80\x9c apdovanojimuose kaip geriausias antraeilis aktorius buvo nominuoti trys serialo aktoriai: Jane Krakowski (keturis kartus), Jack McBrayer ir Tracy Morgan (po vien\xc4\x85 kart\xc4\x85). Kviestinio aktoriaus kategorijoje geriausiai pasirod\xc4\x97 aktor\xc4\x97 Elaine Stritch (nominuota penkis kartus, laim\xc4\x97jo vien\xc4\x85), Tim Conway (laim\xc4\x97jo vien\xc4\x85), Will Arnett (nominuotas keturis kartus), Elizabeth Banks (nominuota dukart) ir Jon Hamm (nominuotas tris kartus).'